**Az ESG Online szakfolyóiratban való publikálás általános feltételei**

1. A beérkezett kézirat megjelentetéséről a lap Szerkesztőbizottsága és Főszerkesztője dönt. A kézirat benyújtása nem von maga után megjelentetési kötelezettséget.

2. A Szerkesztőbizottság csak első közlésre benyújtott olyan kéziratot fogad el, amely egyéni, eredeti jellegű, a szerző saját szellemi alkotása, megfelel a folyóirat céljának, a szerkesztési elveknek és az előírt formai, technikai követelményeknek.

3. A kéziratot közvetlenül a Szerkesztőbizottság tagjaihoz lehet benyújtani. A Szerkesztőbizottság szívesen veszi a publikálási szándék előrejelzését is a téma, a rovat, a terjedelem és a kéziratleadási határidő meghatározásával.

4. A beérkezett, formai szempontból megfelelőnek ítélt kéziratot a Szerkesztőbizottság értékeli, megvizsgálja, hogy a mű alkalmas-e és milyen feltételekkel a megjelentetésre. Az értékelés alapjául szolgáló főbb szempontokat a szerkesztési elvek tartalmazzák.

A Szerkesztőbizottság közvetlenül jelez vissza a szerzőnek. A szerző a szerkesztőbizottsági észrevételek átgondolását, a kézirat esetleges módosítását követően ismét benyújtja a kéziratot a Szerkesztőbizottság adott tagjának, aki javasolja az általa megfelelőnek ítélt kézirat megjelentetését, megszerkeszti, majd tovább küldi a Főszerkesztőnek. A Főszerkesztő szakmai szempontból ellenőrzi a kéziratokat, és dönt azok megjelentetéséről, majd az általa jóváhagyott kéziratokat megküldi a Kiadó felelős szerkesztőjének.

5. A Wolters Kluwer Hungary Kft. a Szerkesztőbizottság által publikálásra alkalmasnak talált szerzői kézirat felhasználására írásban szerződést köt és kéziratonként (rovattól függő mértékű) honoráriumot fizet.

A felhasználási szerződéssel a Kiadó területi korlátozás nélküli, határozatlan időtartamra szóló, kizárólagos, harmadik személynek átengedhető felhasználási jogot szerez:

*a)* a Mű bármely technikai eljárással, analóg vagy digitális hordozón, papíralapú és elektronikus (online, offline) formában, tetszőleges példányban, tetszőleges alkalommal történő többszörözésére és a többszörözött példányok terjesztésére (a többszörözés joga magában foglalja a mű számítógéppel, illetve elektronikus adathordozóra való másolásának jogát);

*b)* a mű bármely ismert módon történő nyilvánossághoz közvetítésére, ideértve a mű számítógépes hálózat útján történő nyilvánossághoz közvetítésére, valamint a mű olyan formában történő hozzáférhetővé tételére is, hogy a távollévő közönség tagjai a hozzáférés helyét és idejét egyénileg választhassák meg.

6. Az egyes rovatokkal szembeni tartalmi és szerkesztési (kéziratszerkezeti) követelményeket lásd *Az ESG online szakfolyóirat szerkesztési elvei* cím alatt.

Amennyiben kérdése merül fel a tartalmi és szerkesztési (kéziratszerkezeti) követelményekkel kapcsolatosan, keresse a Szerkesztőbizottság tagjait vagy a Kiadó felelős szerkesztőjét a esgonline@wolterskluwer.com email címen.

7. A szövegszerkesztéssel, hivatkozásokkal, jelölésekkel kapcsolatos formai követelményeket lásd az ugyanilyen elnevezésű cím alatt.

Amennyiben kérdése merül fel a formai követelményekkel kapcsolatosan, keresse a folyóirat kiadói felelős szerkesztőjét.

Köszönjük, hogy a szerkesztési elvek és formai követelmények betartásával hozzájárul az ESG című online folyóirat színvonalas, egységes és gyors megjelenéséhez. Ezekbe a dokumentumokba foglalt formai előírások egyrészt a kiadói hagyományokra épülnek, másrészt támogatják az elektronikus megjelenítéssel összefüggő funkciók működését. A kettő együtt szolgálja az Ön által készített magas színvonalú tartalmat közös sikerünk érdekében.

*a Szerkesztőbizottság*

*Wolters Kluwer Hungary Kft.*